U Poreču, 1.7.2024.

**-PRIOPĆENJE ZA MEDIJE**

***POREČKO LJETO: Ovog tjedna klapa Rišpet, Tamara Obrovac, Koncerti u Eufrazijani…***

Nakon iznimno uspješnog prvog izdanja **Gelato Parka – prvog festivala sladoleda**, bogato Porečko ljeto nastavlja se ovoga tjedna s raznim događanjima za sve generacije. **Večeras**, u 21 sat u Parku Olge Ban, održat će se **"Magic is in the Air"**. Plesačice će plesom na svili, demonstrirati nevjerojatnu fleksibilnost i dojmljive gimnastičko-akrobatske vještine u zraku. Program će biti obogaćen scenskim svjetlosnim efektima, čarobnom glazbom i atraktivnim kostimima, pružajući posjetiteljima nezaboravan doživljaj. Pridružite nam se večeras u Park Olge Ban i prepustite se čaroliji najljepšeg porečkog parka. U slučaju lošeg vremena događanje se otkazuje.

**U utorak, 2.7.2024.** Trg slobode postaje pozornica na otvorenom za glazbenu večer **"Music on Square"** u kojoj ćete uz rock, jazz, blues i druge glazbene žanrove moći zaplesati i uživati u odličnoj atmosferi na glavnom gradskom trgu. Dođite i uživajte uz atraktivan Summertime Acoustic Duo.

Pravu glazbenu poslasticu pripremilo je Pučko otvoreno učilište Poreč u srijedu, **3.7.2024.** i to povodom otvorenja **29. Jazza u lapidariju**. Sezonu otvara Tamara Obrovac Quartet, na kojem će biti predstavljen novi album Nuvola. Koncert počinje u 21 sat.

I ove se godine vraćaju popularne klapske večeri u srce starogradske jezgre. U četvrtak, **4.7.2024.** s početkom u 21 sat na Trgu slobode održat će se **besplatan koncert** jedne od najpoznatijih hrvatskih klapa – **Rišpet**. Ovu ljetnu večer uljepšat će svojim brojnim hitovima kao što su »Lipo mi je tu«, »Prsti zapleteni«, »Sunce mi od tebe dolazi«, »Šta mi ljube oćeš kazat« i druge. Biti će to glazbena večer koja se ne propušta!

Istoga dana,od 9 do 21 sat, na Trgu slobode održat će se tradicionalna **Smotra istarskih autohtonih proizvoda** na kojoj ćesvoje proizvode izložiti lokalni OPG-ovi, koji će nuditi tipične istarske proizvode – med i pčelinje proizvode, maslinovo ulje, povrće, proizvode od konoplje, proizvode od lavande, prirodnu kozmetiku, suhomesnate proizvode, različite vrste brašna, proizvode od goji bobica, vino, rakije i voćne prerađevine.

U petak, **5.7.2024.** u povijesnom zdanju Eufrazijeve bazilike, u produkciji glazbeno-scenske djelatnosti Pučkog otvorenog učilišta Poreč, održati će se koncert „Cello Octet“ u sklopu festivala klasične glazbe pod nazivom **"Koncerti u Eufrazijani",** koji se u ovom jedinstvenom ambijentu održavaju 63. godinu zaredom**.**

Pozivamo sve građane i posjetitelje Poreča da nam se pridruže u proslavi Porečkog ljeta i uživaju u bogatom programu koji su pripremile Turistička zajednica grada Poreča i Grad Poreč. Vidimo se u Poreču!

*\*\*\*\*\*\*\*\*\*\*\*\*\**

Više detalja o programu Porečko ljeto možete pronaći na stranicama Turističke zajednice grada Poreča [**www.myporec.com**](http://www.myporec.com), na Facebook stranici [**https://www.facebook.com/PorecIstria**](https://www.facebook.com/PorecIstria) kao i na aplikaciji Moove, a dodatno TZG Poreč štampa i mjesečnu tiskanu verziju kalendara događanja koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA